Απόφαση του Συμβουλίου

της 22ας Ιουλίου 2002

για την τροποποίηση της απόφασης 2001/76/ΕΚ όσον αφορά τις εξαγωγικές πιστώσεις για τα πλοία

(2002/634/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) Η Κοινότητα είναι συμβαλλόμενο μέρος του διακανονισμού περί των κατευθυντήριων γραμμών στον τομέα των εξαγωγικών πιστώσεων που τυγχάνουν δημόσιας στήριξης, που συνήφθη στα πλαίσια του ΟΟΣΑ και που εφεξής καλείται "διακανονισμός".

(2) Βάσει της απόφασης 2001/76/ΕΚ του Συμβουλίου, της 22ας Δεκεμβρίου 2000, για την αντικατάσταση της απόφασης της 4ης Απριλίου 1978 περί εφαρμογής ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης(1), ο διακανονισμός περί των κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης, που προσαρτάται στην απόφαση, ισχύει στην Κοινότητα.

(3) Οι συμμετέχοντες στο διακανονισμό, σε συνεργασία με τους συμμετέχοντες στην ομάδα εργασίας αριθ. 6 του ΟΟΣΑ για τη ναυπηγία, αποφάσισαν να ενημερώσουν τις κατευθυντήριες γραμμές για τις εξαγωγικές πιστώσεις που ισχύουν στον εν λόγω τομέα, όπως ορίζονται στο παράρτημα I του διακανονισμού. Οι συμμετέχοντες στο διακανονισμό ενέκριναν, στα πλαίσια του ΟΟΣΑ, τη νέα κλαδική συμφωνία σχετικά με τις εξαγωγικές πιστώσεις για τα πλοία.

(4) Ο διακανονισμός εξακολουθεί να ισχύει τόσο για τα πλοία που δεν καλύπτονται από την κλαδική συμφωνία όσο και για τα πλοία που καλύπτονται από αυτήν, στο μέτρο που η κλαδική συμφωνία δεν προβλέπει ειδικές διατάξεις.

(5) Η απόφαση 2001/76/ΕΚ θα πρέπει να τροποποιηθεί ανάλογα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της απόφασης 2001/76/ΕΚ τροποποιείται ως εξής:

1. Στο άρθρο 3, το στοιχείο α) αντικαθίσταται από το ακόλουθο κείμενο: "α) Πλοία

Ο διακανονισμός ισχύει για τα πλοία που δεν καλύπτονται από την κλαδική συμφωνία σχετικά με τις εξαγωγικές πιστώσεις για τα πλοία, η οποία υιοθετήθηκε από όλους τους συμμετέχοντες στο διακανονισμό ως παράρτημα του διακανονισμού (Παράρτημα Ι). Για τους συμμετέχοντες στην κλαδική συμφωνία, ο διακανονισμός εφαρμόζεται στα πλοία που καλύπτονται από αυτή την κλαδική συμφωνία, εκτός εάν στην κλαδική συμφωνία, η οποία συμπληρώνει το διακανονισμό, περιλαμβάνεται αντίστοιχη διάταξη, οπότε ισχύει η κλαδική συμφωνία."

2. Στο άρθρο 49 στοιχείο α), το σημείο 4 διαγράφεται.

3. Το παράρτημα I αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 22 Ιουλίου 2002.

Για το Συμβούλιο

Ο Πρόεδρος

P. S. Møller

(1) ΕΕ L 32 της 2.2.2001, σ. 1.

(ΜΕΤΑΦΡΑΣΗ)

ΠΑΡΑΡΤΗΜΑ

"ΠΑΡΑΡΤΗΜΑ I

ΤΟΜΕΑΚΗ ΣΥΜΦΩΝΙΑ ΓΙΑ ΤΙΣ ΕΞΑΓΩΓΙΚΕΣ ΠΙΣΤΩΣΕΙΣ ΓΙΑ ΤΑ ΠΛΟΙΑ

ΚΕΦΑΛΑΙΟ I

ΠΕΔΙΟ ΤΗΣ ΤΟΜΕΑΚΗΣ ΣΥΜΦΩΝΙΑΣ

1. Συμμετοχή

Οι συμμετέχοντες στην τομεακή συμφωνία είναι: η Αυστραλία, η Ευρωπαϊκή Κοινότητα (η οποία περιλαμβάνει τις ακόλουθες χώρες: Αυστρία, Βέλγιο, Δανία, Φινλανδία, Γαλλία, Γερμανία, Ελλάδα, Ιρλανδία, Ιταλία, Λουξεμβούργο, Κάτω Χώρες, Πορτογαλία, Ισπανία, Σουηδία και Ηνωμένο Βασίλειο), η Ιαπωνία, η Κορέα, η Νορβηγία, η Πολωνία και η Σλοβακική Δημοκρατία.

2. Πεδίο εφαρμογής

Η παρούσα τομεακή συμφωνία, που συμπληρώνει τον διακανονισμό, καθορίζει ειδικές κατευθυντήριες γραμμές στον τομέα των εξαγωγικών πιστώσεων που τυγχάνουν δημόσιας στήριξης σχετικά με τις συμβάσεις εξαγωγών για τα ακόλουθα:

2.1. Κάθε νέο πλοίο θαλάσσης 100 κοχ και άνω που χρησιμοποιείται για τη μεταφορά εμπορευμάτων ή προσώπων, ή για την παροχή ειδικού τύπου υπηρεσιών (π.χ. αλιευτικά πλοία, σκάφη αλιευτικής βιομηχανίας, παγοθραυστικά και βυθοκόρα που το μόνιμο σύστημα πρόωσης και διακυβέρνησης του προσδίδει όλα τα χαρακτηριστικά αυτόνομης πλοϊμότητας στην ανοικτή θάλασσα), τα ρυμουλκά ισχύος τουλάχιστον 365 Kw και οι ημιτελείς επιπλέουσες και κινητές άτρακτοι πλοίων. Η τομεακή συμφωνία δεν καλύπτει τα πολεμικά πλοία. Οι πλωτές εξέδρες και οι κινητές υπεράκτιες μονάδες δεν καλύπτονται από την τομεακή συμφωνία, αλλά αν προκύψουν προβλήματα σε σχέση με τις εξαγωγικές πιστώσεις για τις μονάδες αυτές, οι συμμετέχοντες στην τομεακή συμφωνία (εφεξής "οι συμμετέχοντες"), κατόπιν εξετάσεως δεόντως αιτιολογημένων αιτήσεων συμμετέχοντος, μπορούν να αποφασίσουν σχετικά με την κάλυψή τους από την τομεακή συμφωνία.

2.2. Κάθε μετατροπή πλοίου: μετατροπή πλοίου νοείται η μετατροπή ποντοπόρων πλοίων τουλάχιστον 1000 κοχ, υπό την προϋπόθεση ότι οι εργασίες μετατροπής επιφέρουν ριζικές τροποποιήσεις στο σχέδιο φόρτωσης, στην άτρακτο του πλοίου ή στο σύστημα πρόωσης.

2.3. i) Παρόλο που τα αερόστρωμνα πλοία (χόβερκραφτ) δεν συμπεριλαμβάνονται στην τομεακή συμφωνία, οι συμμετέχοντες μπορούν να χορηγούν εξαγωγικές πιστώσεις για τα αερόστρωμνα πλοία με αντίστοιχους όρους με εκείνους που αναφέρονται στην τομεακή συμφωνία. Αναλαμβάνουν τη δέσμευση να εφαρμόζουν αυτή τη δυνατότητα σε περιορισμένη βάση και να μην χορηγούν τέτοιες εξαγωγικές πιστώσεις στα αερόστρωμνα πλοία στην περίπτωση που διαπιστωθεί ότι δεν ευνοείται ο ανταγωνισμός στο πλαίσιο των όρων της τομεακής συμφωνίας.

ii) Στην τομεακή συμφωνία, ως "αερόστρωμνο όχημα" ορίζεται ένα αμφίβιο όχημα ελάχιστου βάρους 100 τόνων, σχεδιασμένο για να αιωρείται πάνω σε στρώμα αέρα σε κατάσταση πληρότητας και σε μορφή εύκαμπτης ποδιάς γύρω από την περίμετρο του οχήματος και την επιφάνεια του εδάφους ή του νερού κάτω από το όχημα και του οποίου η προώθηση και η διακυβέρνηση γίνονται με τη βοήθεια προστατευτικής αντίστασης αέρα ή αέρα προερχόμενου από ανεμιστήρες ή ανάλογες συσκευές.

iii) Εννοείται ότι η χορήγηση εξαγωγικών πιστώσεων υπό όρους ισοδύναμους με εκείνους που επικρατούν στην παρούσα τομεακή συμφωνία θα πρέπει να περιορίζεται σε όσα αερόστρωμνα οχήματα χρησιμοποιούνται σε θαλάσσιες οδούς και όχι σε χερσαίες, εκτός αν είναι για να μεταφερθούν σε εγκαταστάσεις εξυπηρέτησης που βρίσκονται σε απόσταση το πολύ ένα χιλιόμετρο από το νερό.

ΚΕΦΑΛΑΙΟ II

ΔΙΑΤΑΞΕΙΣ ΠΟΥ ΔΙΕΠΟΥΝ ΤΙΣ ΕΞΑΓΩΓΙΚΕΣ ΠΙΣΤΩΣΕΙΣ ΚΑΙ ΤΗ ΣΥΝΔΕΔΕΜΕΝΗ ΒΟΗΘΕΙΑ

3. Μέγιστη προθεσμία αποπληρωμής

Η μέγιστη προθεσμία αποπληρωμής, ανεξάρτητα από την κατάταξη χώρας, είναι δώδεκα έτη μετά την παράδοση.

4. Πληρωμές τοις μετρητοίς

Οι συμμετέχοντες ζητούν πληρωμές τοις μετρητοίς ελάχιστου ποσού 20 % της αξίας της σύμβασης κάθε παράδοσης.

5. Αποπληρωμή αρχικού κεφαλαίου

Το αρχικό κεφάλαιο μιας εξαγωγικής πίστωσης είναι εξοφλητέο σε ίσες και τακτικές, κανονικά εξαμηνιαίες και το αργότερο ετήσιες, δόσεις.

6. Ελάχιστο ασφάλιστρο

Οι διατάξεις του διακανονισμού σε σχέση με το ελάχιστο ασφάλιστρο δεν εφαρμόζονται έως ότου οι συμμετέχοντες σε αυτή την τομεακή συμφωνία αναθεωρήσουν αυτές τις διατάξεις.

7. Βοήθεια

Κάθε συμμετέχων που επιθυμεί να χορηγήσει βοήθεια οφείλει, πέραν από τις διατάξεις του διακανονισμού, να επιβεβαιώσει ότι το πλοίο δεν λειτουργεί με σημαία ευκαιρίας κατά την περίοδο αποπληρωμής και ότι υπάρχουν επαρκείς βεβαιώσεις ότι ο τελικός πλοιοκτήτης είναι εγκατεστημένος στην λαμβάνουσα χώρα, δεν αποτελεί μη λειτουργική θυγατρική επιχείρηση ξένου συμφέροντος και έχει αναλάβει τη δέσμευση να μην πωλήσει το πλοίο χωρίς την έγκριση της κυβερνήσεώς του.

ΚΕΦΑΛΑΙΟ III

ΔΙΑΔΙΚΑΣΙΕΣ

8. Γνωστοποίηση

Για λόγους διαφάνειας, κάθε συμμετέχων οφείλει, εκτός από τις διατάξεις του διακανονισμού και του συστήματος πιστωτικής γνωστοποίησης ΔΤΑΑ/ένωσης της Bέρνης/ΟΟΣΑ, να παρέχει ετήσιες πληροφορίες σχετικά με το σύστημά του δημόσιας στήριξης και τα μέσα εφαρμογής της παρούσας τομεακής συμφωνίας, συμπεριλαμβανομένων των συστημάτων που ισχύουν.

9. Ανασκόπηση

α) Η τομεακή συμφωνία αποτελεί αντικείμενο ετήσιας ανασκόπησης ή κατόπιν αιτήσεως συμμετέχοντος στο πλαίσιο της ομάδας εργασίας του ΟΟΣΑ για τη ναυπηγία, και μιας έκθεσης στους συμμετέχοντες στο διακανονισμό.

β) Για να διευκολυνθεί η συνοχή και η συνάφεια μεταξύ του διακανονισμού και της παρούσας τομεακής συμφωνίας και λαμβανομένης υπόψη της φύσης της ναυπηγικής βιομηχανίας, οι συμμετέχοντες στην παρούσα τομεακή συμφωνία και στο διακανονισμό θα προβαίνουν σε διαβουλεύσεις και συντονισμό, κατά περίπτωση.

γ) Όταν οι συμμετέχοντες στο διακανονισμό αποφασίζουν την τροποποίηση του διακανονισμού, οι συμμετέχοντες στην παρούσα τομεακή συμφωνία (οι συμμετέχοντες) θα εξετάζουν την απόφαση αυτή και θα αναλύουν τη συνάφειά της με την παρούσα τομεακή συμφωνία. Μέχρι να ολοκληρωθεί αυτή η εξέταση, οι τροποποιήσεις του διακανονισμού δεν θα εφαρμόζονται στην παρούσα τομεακή συμφωνία. Στην περίπτωση που οι συμμετέχοντες μπορούν να αποδεχθούν τις τροποποιήσεις του διακανονισμού, θα στέλνουν γραπτή έκθεση στους συμμετέχοντες στο διακανονισμό. Στην περίπτωση που οι συμμετέχοντες δεν μπορούν να αποδεχτούν τις τροποποιήσεις του διακανονισμού σε ό,τι αφορά την αίτησή τους για τη ναυπηγική βιομηχανία, θα ενημερώνουν τους συμμετέχοντες στον διακανονισμό σχετικά με τις αντιρρήσεις τους και θα διενεργούν διαβουλεύσεις με σκοπό την ανεύρεση της κατάλληλης λύσεως. Αν δεν επιτευχθεί συμφωνία μεταξύ των δύο ομάδων, επικρατούν οι απόψεις των συμμετεχόντων σε ό,τι αφορά την εφαρμογή των τροποποιήσεων στη ναυπηγική βιομηχανία.

δ) Κατά την έναρξη ισχύος της "συμφωνίας σχετικά με την τήρηση ομαλών συνθηκών ανταγωνισμού στον κλάδο ναυπήγησης και επισκευής εμπορικών πλοίων", η παρούσα τομεακή συμφωνία παύει να ισχύει για τους συμμετέχοντες οι οποίοι καλούνται νομικά να εφαρμόζουν τη συμφωνία του 1994 για τις εξαγωγικές πιστώσεις για τα πλοία [C/WP6(94)6]. Αυτοί οι συμμετέχοντες οφείλουν να προβούν σε άμεση αναθεώρηση για την εναρμόνιση της συμφωνίας του 1994 με την παρούσα τομεακή συμφωνία.

Συνημμένο

ΔΕΣΜΕΥΣΕΙΣ ΓΙΑ ΜΕΛΛΟΝΤΙΚΕΣ ΕΡΓΑΣΙΕΣ

Εκτός από τις μελλοντικές εργασίες του διακανονισμού, οι συμμετέχοντες στην παρούσα τομεακή συμφωνία συμφωνούν:

α) να καταρτίσουν επεξηγηματικό κατάλογο των τύπων πλοίων που γενικά θεωρούνται ως μη εμπορικά βιώσιμα, λαμβανομένων υπόψη των αρχών της συνδεδεμένης βοήθειας που καθορίζονται στο διακανονισμό·

β) να επανεξετάσουν τις διατάξεις του διακανονισμού, σε σχέση με τα ελάχιστα ασφάλιστρα με στόχο την ενσωμάτωσή τους στην παρούσα τομεακή συμφωνία·

γ) να συζητήσουν, με την επιφύλαξη των εξελίξεων στις αντίστοιχες διεθνείς διαπραγματεύσεις, την ενσωμάτωση άλλων αρχών για τα ελάχιστα επιτόκια συμπεριλαμβανομένων των εμπορικών επιτοκίων αναφοράς (ΕΕΑ) και των κυμαινόμενων επιτοκίων·

δ) να συζητήσουν τη δυνατότητα εφαρμογής ετησίων δόσεων αποπληρωμής του αρχικού κεφαλαίου."